ЛIэщIыгъуэм и къыхуеджэныгъэ
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм къызэрыщыджаIамкIэ, «Роспечать»-м и федеральнэ агентствэмрэ Дунейпсо пресс-клубымрэ зэгъусэу ирагъэкIуэкIынущ «21-нэ лIэщIыгъуэм и къыхуеджэныгъэ» фIэщыгъэм щIэт урысейпсо зэхьэзэхуэ.
Урысейм и журналистхэм я зэгухьэныгъэм кърихьэжьа мы Iуэхур зытеухуар журналист ныбжьыщIэхэм социальнэ Iуэхухэм ехьэлIа я публицистикэ лэжьыгъэ нэхъыфIхэр къыхэхынырщ.
Зэхьэзэхуэм хэт хъунущ СМИ-м и лэжьакIуэхэри штатым хэмыту тхэхэри. Ахэр я ныбжькIэ илъэс 25-м фIэмыкIауэ щытын хуейщ.
Зэпеуэм мыпхуэдэ унэтIыныгъэхэр иIэщ:
1. Къыхуеджэныгъэр — жылагъуэ Iуэху бгъэдыхьэкIэщ.
2. Къыхуеджэныгъэр — экономикэ Iуэху еплъыкIэщ.
3. Къыхуеджэныгъэр — дунейпсо лъэпкъ зэхущытыкIэщ.
4. Къыхуеджэныгъэр — зэманым къигъэув Iуэхугъуэ нэхъыщхьэхэм зыщыгъэгъуэзэнырщ.
Мы Iуэхум ухэтын папщIэ интервьюхэр, репортажхэр, аналитикэ тхыгъэхэр гъэлъэгъуапхъэщ.
Зэхьэзэхуэхэм я япэ Iыхьэр фокIадэм и 30 пщIондэ, етIуанэр (федеральнэщ) — жэпуэгъуэ мазэм и кIыхьагъкIэ екIуэкIынущ. ТекIуахэм я цIэ къыщраIуэнур щэкIуэгъуэм и 20-рщ.
ФIым я фIыжу зыкъэзыгъэлъагъуэ журналистхэр къызэгъэпэщакIуэхэм я ахъшэкIэ Урысейм и журналист цIэрыIуэхэм я творческэ семинарым ирагъэблэгъэнущ икIи абы къыщратыжынущ «Роспечать»-м и щIыхь тхылъхэмрэ саугъэт лъапIэхэмрэ.
Зэпеуэм теухуауэ фызыщIэупщIэнухэм я жэуапыр къыщывгъуэтынущ Дунейпсо пресс-клубым и сайтым — (www.pr-club.соm).
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ,
дин зэгухьэныгъэхэмкIэ и министерствэм и пресс-IуэхущIапIэ.
